PMIndiaData/PMIndiaSum huggingface dataset:
وزیراعظم نے بھارتی برّی فوج اور بی ایس ایف کے جوانوں کےساتھ گریز ویلی میں دیوالی منائی

نئی دہلی۔20؍اکتوبر۔وزیراعظم جناب نریندر مودی نے، بھارتی برّی فوج اور بی ایس ایف کے جوانوں کے ساتھ ،جموں وکشمیر میں لائن آف کنٹرول کے نزدیک، وادی گریز میں دیوالی منائی۔ وزیراعظم وہاں تقریباً دو گھنٹے تک ٹھہرے ۔ یہ وزیراعظم کی لگاتار چوتھی دیوالی ہے، جو انہوں نے سرحد پر جوانوں کے ساتھ منائی ہے۔ وزیراعظم نے جوانوں کو مٹھائیاں پیش کیں اور مبارکباد بھی دی۔ جوانوں سے خطاب کرتے ہوئے وزیراعظم نے کہا کہ کسی دوسرےفرد کی طرح وہ بھی، دیوالی اپنے کنبے کے ساتھ منانے کے متمنی رہتے ہیں۔ لہٰذا وہ مسلح افواج کے جوانوں کے درمیان آئے ہیں جنہیں وہ ’اپنے کنبے‘ کا درجہ دیتے ہیں۔ وزیراعظم نے کہا کہ جب وہ جوانوں اور مسلح افواج کے سپاہیوں کے ساتھ وقت گزارتے ہیں تو انہیں، ایک نئی توانائی حاصل ہوتی ہے۔ انہوں نے دشوار ترین حالات میں بھی ان کے ذریعے کیے جانے والے ایثار اور ریاضت کی تعریف کی۔ وزیراعظم نے کہا کہ انہیں بتایا گیا ہے کہ اس اجتماع میں شامل جوان ،باقاعدگی سے یوگاکا عمل کرتے ہیں۔ انہوں نے کہا کہ اس سے یقینی طور پر ان کی صلاحیتوں میں اضافہ ہوگا اور انہیں گونہ سکون حاصل ہوگا۔ انہوں نے کہا کہ ایسے جوان جو اپنی مدت کار مکمل کرنے کے بعد مسلح افواج سے علیحدگی اختیار کرلیتے ہیں، وہ بعد ازاں بہترین یوگا تربیت کار بن سکتے ہیں۔ وزیراعظم نے ،2022 میں مکمل ہونے والے یوم آزادی کے 75ویں برس کے حوالے سے گفتگو کرتے ہوئے کہا کہ ہر ایک بھارتی شہری کو اس کے لئے نیا عہد کرنا چاہئے۔ انہوں نے جوانوں کی حوصلہ افزائی کرتے ہوئے کہا کہ وہ جدت طرازی اپنائیں تاکہ ان کے روز مرہ کے فریضے اور فرائض منصبی کی ادائیگی آسان اور محفوظ بن جائیں۔ انہوں نے کہا کہ بہترین جدت طرازی پر مبنی طریقوں کو اب یوم برّی فوج ، یوم بحریہ اور یوم فضائیہ کے موقع پر، باقاعدہ تسلیم کیا جارہا ہے اور انعامات سے بھی نوازا جارہا ہے۔ وزیراعظم نے کہا کہ مرکزی حکومت اب ہر ممکن طریقے سے مسلح افواج کی فلاح وبہبود کے لئے عہدبند ہے۔ اس سلسلے میں انہوں نے ون رینک ،و ن پنشن کے نفاذ کا ذکر کیا ، جو کئی دہائیوں سے زیر التوا موضوع رہا تھا۔ برّی فوج کے سربراہ جنرل بپن راوت اور دیگر سینئر برّی فوج افسران بھی اس موقع پر موجود تھے۔ وزیٹرس بُک میں، وزیراعظم نے ، جو کچھ رقم کیا وہ عبارت درج ذیل ہے: ’’اپنے پیاروں سے دور رہ کر ، ایثار کی اعلیٰ ترین روایات کی پاسداری کرتے ہوئے ،مادر وطن کی سرحد وں کی حفاظت، شجاعت اور وابستگی کی علامات ہیں۔ مجھے آپ سب کے ساتھ دیوالی کا تیوہار منانے کا موقع ملا ہے۔ اس موقع پر ، سرحد پر بہادر سپاہیوں کی موجودگی ، امید کے دیے روشن کرتی ہے اور کروڑوں ہندوستانیوں کے دلوں میں نئی توانائی پیداکرتی ہے۔ ’نیو انڈیا‘ کے خواب کو شرمندہ تعبیر کرنے کیلئے ہم سب کے پاس یہ ایک سنہری موقع ہے کہ ہم باہم مل جل کر کام کریں۔ برّی فوج بھی اس کا ایک حصہ ہے۔ دیوالی کے موقع پر آپ سب کو مبارکباد۔‘‘ ۔۔۔۔۔۔۔۔۔۔۔۔۔۔۔۔۔۔۔۔۔۔ م ن۔ ۔ ع ن۔ 20-10-2017
وزیراعظم نے گوگل کے سی ای او سندر پیچائی سے بات چیت کی ہے

وزیراعظم جناب نریندر مودی نے آج ویڈیو کانفرنسنگ کے ذریعے گوگل کے سی ای او جناب سندر پیچائی سے بات چیت کی۔ جناب پیچائی نے وزیراعظم کو ان کوششوں سے آگاہ کیا جو گوگل نے کووڈ-19 کے بارے میں آگاہی اور قابل بھروسہ اطلاعات فراہم کرنے میں کی ہیں۔ انہوں نے کہا کہ وزیراعظم نے لاک ڈاؤن کے سلسلے میں جو سخت قدم اٹھایا تھا اس نے بھارت میں وبائی بیماری کے خلاف لڑائی میں ایک مضبوط بنیاد فراہم کی ہے۔ وزیراعظم نے غلط اطلاعات کے خلاف جدوجہد کرنے اور ضروری احتیاطی تدابیر کے بارے میں معلومات فراہم کرنے میں گوگل نے جو رول ادا کیا ہے اس کی ستائش کی۔ انہوں نے صحت کی دیکھ بھال کی خدمت فراہم کرنے میں ٹیکنالوجی کی مدد کے بارے میں بھی گفتگو کی۔ وزیراعظم نے کہا کہ بھارت کے باشندے ٹیکنالوجی کو تیزرفتاری کے ساتھ اپنارہے ہیں، انہوں نے کسانوں کے ٹیکنالوجی سے فائدہ اٹھانے کے بارے میں بات کی اور زراعت کے میدان میں اے آئی کے وسیع نوعیت کے امکانی فائدوں کے بارے میں تبادلہ خیال کیا۔ وزیراعظم نے ورچول لیبس کے امکانات پر بھی بات کی جسے طلباء اور کسان دونوں استعمال کرسکتے ہیں۔ سندر پیچائی نے وزیراعظم کو گوگل کی طرف سے نئی مصنوعات اور نئے اقدامات کے بارے میں واقف کرایا۔ انہوں نے سیلاب کے بارے میں پیشگوئی کرنے کی گوگل کی کوششوں کے فوائد کو اجاگر کرتے ہوئے بنگلورو میں اے آئی ریسرچ لیب کی شروعات کا بھی ذکر کیا۔ وزیراعظم کو بھارت میں ایک بڑے سرمایہ کاری فنڈ اور اسٹریٹیجک شراکت داریوں کے بارے میں گوگل کے منصوبے سے واقف کرایا گیا۔ وزیراعظم نے کہا کہ بھارت دنیا میں سب سے کھلی معیشتوں میں سے ایک ہے۔ انہوں نے ہنرمندی کی اہمیت کو اجاگر کرتے ہوئے زراعت میں اصلاحات اور روزگار کے نئے مواقع فراہم کرنے کی مہم کے سلسلے میں حکومت کے حالیہ اقدامات کے بارے میں بات چیت کی۔ وزیراعظم نے رازداری کے متعلق تشویش اور ڈاٹا سیکورٹی کے مسئلے پر تبادلہ خیال کیا۔ انہوں نے کہا کہ تکنیکی کمپنیوں کو چاہئے کہ بھروسے میں جو کمی ہے اسے پورا کرنے کی کوشش کریں۔ انہوں نے سائبر جرائم اور سائبر حملوں کی شکل میں خطرات کے بارے میں بھی گفتگو کی۔جن دیگر موضوعات پر تبادلہ خیال کیا گیا ان میں آن لائن تعلیم کا دائرہ بڑھانےاور ڈیجیٹل ادائیگی کے شعبے میں پیش رفت کے تعلق سے ٹیکنالوجیکل معاملات شامل تھے۔ م ن۔ج۔ ن ع
وزیر اعظم نے مردوں کی لان بال ٹیم کو سلور میڈل جیتنے پر مبارکباد دی

وزیر اعظم جناب نریندر مودی نے برمنگھم سی ڈبلیو جی 2022 میں چاندی کا تمغہ جیتنے پر مردوں کی لان بال ٹیم کے کھلاڑی سنیل بہادر، نونیت سنگھ، چندن کمار سنگھ اور دنیش کمار کو مبارکباد دی ہے۔ ایک ٹویٹ میں، وزیر اعظم نے کہا؛ ”سنیل بہادر، نونیت سنگھ، چندن کمار سنگھ اور دنیش کمار پر فخر ہے، جنھوں نے لان بال میں چاندی کا تمغہ جیتا ہے۔ ان کا ٹیم ورک اور استقامت قابل تعریف ہے۔ ان کی مستقبل کی کوششوں کے لیے نیک خواہشات۔ #Cheer4India“
چین کے صدر ژی جن پنگ نے  وزیراعظم کو اپنی قیادت میں  انتخابی کامیابی حاصل کرنے پر مبارکباد پیش کی

نئیدہلی۔23؍مئی۔عوامی جمہوریہ چین کے صدر جناب ژی جن پنگ نے وزیراعظم جناب نریندر مودی کی قیادت میں قومی جمہوریت اتحاد کے ذریعے انتخابی فتحیابی حاصل کرنے کیلئے دن کے اوائل حصے میں جناب نریندر مودی کو ایک مراسلہ ارسال کیا۔ اس مراسلے میں صدر ژی نے کہا ہے کہ وہ بھارت چین تعلقات کی بالیدگی کو ازحد اہمیت دیتے ہیں اور دونوں ممالک کے مابین قریب ترین ترقیاتی شراکت داری کو نئی بلندیوں تک لے جانے کیلئے وزیراعظم مودی کے ساتھ ملکر کام کرنے کے خواہشمند ہیں۔ صدر ژی نے بھارت چین تعلقات میں حالیہ برسوں میں رونما ہوئی مضبوط پیش رفت کے تئیں بھی اطمینان کااظہار کیا جو طرفین کی مشترکہ کوششوں کا نتیجہ ہے۔ ۔۔۔۔۔۔۔۔۔۔۔۔۔۔۔۔۔۔۔۔۔۔ م ن۔۔ع ن
وزیر اعظم نے آندھرا پردیش کے ایسٹ گوداوری میں کشتی کے پلٹ جانے  کی وجہ سے ہونے والے جانی نقصان پر اظہار تعزیت کیا

نئی دہلی،15ستمبر / وزیراعظم جناب نریندر مودی نے آندھرا پردیش کے ایسٹ گوداوری میں ایک کشتی کے پلٹ جانے کی وجہ سے ہونے والے جانی نقصان پر اظہار تعزیت کیا ہے۔ وزیر اعظم نے کہا ‘‘مجھے آندھرا پردیش کے ایسٹ گوداوری میں ایک کشتی کے پلٹ جانے پر بہت دکھ ہوا ہے۔ میں غمزدہ کنبوں کے غم میں شریک ہوں۔ فی الحال جائے حادثہ پر بچاؤ کی کارروائی جاری ہے۔ ’’ ۔۔۔۔۔۔۔۔۔۔۔۔۔۔۔۔ (م ن ۔ ا گ۔ م ت ح(
ریلوے کے شعبے میں تعاون پر ہندوستان اور کوریا کے درمیان مفاہمت نامے کے بارے میں کابینہ کو جانکاری دی گئی

نئی دہلی۔28اگست۔وزیراعظم جناب نریندر مودی کی سربراہی میں آج مرکزی کابینہ کو ریل کے شعبے میں سائنسی اور تکنیکی تعاون کو مستحکم کرنے اور اسے فروغ دینے کے لئے ریسرچ ڈیزائن اور اسٹینڈرڈ آرگنائزیشن( آر ڈی ایس او) ہندوستان اور کوریا ریل روڈ ریسرچ انسٹی ٹیوٹ(کے آر آر آئی) کے درمیان تعاون پر مفاہمت نامہ کے بارے میں جانکاری دی گئی۔ اثرات یہ مفاہمت نامہ ہندوستانی ریلوے کے لئے کوریائی ریلوے کے ساتھ مل کر ریلوے کے سیکٹر میں تازہ ترین پیش رفت اور معلومات شیئر کرنے اور لگاتار بات چیت کرنے کاایک پلیٹ فارم فراہم کرے گا۔ یہ معلومات شیئر کرنے کے لئے مخصوص تکنالوجی کے شعبوں اور دیگر بات چیت پر توجہ مرکوز کرتے ہوئے تکنیکی ماہرین رپورٹوں اور تکنیکی دستاویزات کے تبادلے کے علاوہ تربیت اور سیمیناروں /ورکشاپ کے تبادلے کی راہ ہموار کرے گا۔ تفصیلات یہ مفاہت نامہ مندرجہ ذیل اہم شعبوں میں مخصوص تعاون کا فریم ورک فرام کرے گا۔ آپسی مفادات کے لئے مشترکہ تحقیق کی منصوبہ بندی اور عمل آوری ہندوستان میں جدید ریلوے آر اینڈ ڈی کی سہولتوں کے قیام میں تعاون تکنیکی سیمینار یا فورم کی منصوبہ بندی اور عمل آوری کے ا ٓر آر آئی کے ذریعے آر ڈی ایس اور عملے کے لئے قلیل مدتی تربیتی پروگرام مخصوص پروجیکٹوں کے لئے محدود مدت کے واسطے کے آر آر آئی اور آر ڈی ایس او کے درمیان عملے کے تبادلے کا پروگرام۔ دونوں ملکوں کی ریلوے صنعت کی ترقی کے لئے کنسلٹینسی تعاون کی سرگرمیوں کی کوئی اور دوسری شکل جس پر دونوں فریقوں کے ذریعے اتفاق کیا گیا ہو۔ ریلوے کی وزارت نے مختلف غیرملکی حکومتوں اور نیشنل ریلویز کے ساتھ ریل کے سیکٹر میں تکنیکی تعاون کے لئے مفاہمت ناموں پر دستخط کئے ہیں۔ تعاون کے نشان زد شعبوں میں ہائی اسپیڈ کوری ڈور، موجودہ راستوں کی رفتار میں اضافہ کرنا، عالمی نوعیت کے اسٹیشنوں کی ترقی، ہیوی ہائی آپریشن اور تمام بنیادی ڈھانچے کی جدید کاری شامل ہیں۔ یہ تعاون ریلوے تکنالوجی اور آپریشن کے شعبوں میں پیش رفت و معلومات کا تبادلے تکنیکی دورے اور آپسی مفاد کے شعبوں میں تربیت/ سیمیناروں اور ورکشاپس پر معلومات کے تبادلے کے ذریعے حاصل کیاجاتا ہے۔
گورو پورنیما کے موقع پر لوگوں کو وزیر اعظم کی مبارک باد

نئی دلّی، 16 جولائی/ وزیر اعظم جناب نریندر مودی نے گورو پورنیما کے موقع پر لوگوں کو مبارک باد پیش کی ہے۔ وزیر اعظم نے اپنے مبارک باد کے پیغام میں کہا ہے کہ سب ہی دیش واسیوں کو گورو پورنیما کی دلی مبارک باد۔ گورو پورنیما کے مبارک موقع پر ہم ان تمام گوروؤں کے سامنے عقیدت سے اپنا سر جھکاتے ہیں، جنہوں نے ہمارے معاشرے کو تحریک و ترغیب دینے، ڈھالنے اور قالب سازی میں اہم رول ادا کیا ہے۔
وزیر اعظم نے میسور یونیورسٹی کے صد سالہ کانوکیشن سے خطاب کیا

نئی دہلی /19 اکتوبر۔ نئی دہلی ۔19 اکتوبر/ وزیر اعظم جناب نریندر مودی نے آج میسور یونیورسٹی کے صد سالہ کانوکیشن 2020 سے ویڈیو کانفرنس کے ذریعے خطاب کیا۔ اس موقع پر وزیر اعظم نے خطاب کرتے ہوئے کہا کہ میسور یونیورسٹی ، قدیم ہندوستان کے عظیم نظام تعلیم ، آئندہ ہندوستان کی امنگوں اور صلاحیتوں کا مرکز ہے اور اس نے "راج رشی" نلوادی کرشناراجا وڈیار اور ایم ویس واریا جی کے وژن کو سمجھا ہے۔ انہوں نے بھارت رتن ڈاکٹر سروپلی رادھا کرشنن جی جیسے عظیم شخص کا حوالہ دیا ۔جو اس یونیورسٹی میں پڑھاتے تھے۔ وزیر اعظم نے طلباء کو تعلیم کے ذریعے حاصل کردہ اپنے علم کو ان کی حقیقی زندگی کے مختلف مراحل پر استعمال کرنے کی تاکید کی۔ انہوں نے حقیقی زندگی کو ایک عظیم یونیورسٹی قرار دیا جو مختلف طریقوں سے تعلیم دیتی ہے۔ وزیر اعظم نے عظیم کنڑ مصنف اور مفکر گورو رو راماسوامی آئینگر جی کے یہ الفاظ نقل کئے کہ "تعلیم زندگی کے مشکل اوقات میں روشنی ڈالتی ہے"۔ انہوں نے کہا کہ مستقل کوششیں کی جارہی ہیں تاکہ ہندوستان کا تعلیمی نظام 21 ویں صدی کی ضروریات کو پورا کرے جہاں بنیادی ڈھانچہ تخلیق اور ساختی اصلاحات پر خصوصی توجہ دی جائے۔ انہوں نے کہا کہ ہندوستان کو اعلی تعلیم کا عالمی مرکز بنانے اور اپنے نوجوانوں کو مسابقتی بنانے کے لئے ، معیار اور مقدار کی سطح پر کوششیں کی گئیں۔ وزیر اعظم نے کہا کہ آزادی کے اتنے سال گزرنے کے بعد بھی ، 2014 میں ملک میں صرف 16 آئی آئی ٹی تھے۔ پچھلے 6 سالوں میں ، اوسطاً ہر سال ایک نیاآئی آئی ٹی کھولا گیا ہے۔ ان میں سے ایک کرناٹک ، دھارواڈ میں بھی ہے۔ انہوں نے مزید کہا کہ 2014 تک ملک میں صرف 9 آئی آئی ٹی ، 13 آئی آئی ایم اور 7 ایمس تھے۔ جبکہ اس کے بعد کے 5 سالوں میں ، 16 آئی آئی ٹی ، 7 آئی آئی ایم اور 8 ایمس یا تو قائم ہوچکے ہیں یا ان کے قیام کا عمل جاری ہے۔ وزیر اعظم نے کہا کہ پچھلے 5 – 6 سالوں میں اعلی تعلیم میں کوششیں صرف نئے ادارے کھولنے تک ہی محدود نہیں ہیں بلکہ ان اداروں میں گورننس اصلاحات پر بھی کام کیا گیا ہے تاکہ صنفی مساوات اور معاشرتی شمولیت کو یقینی بنایا جاسکے۔ ایسے اداروں کو بھی زیادہ خودمختاری دی جارہی ہے تاکہ وہ اپنی ضروریات کے مطابق فیصلے کرسکیں۔ انہوں نے کہا کہ پہلے آئی آئی ایم ایکٹ نے ملک بھر میں آئی آئی ایم کو زیادہ سے زیادہ حقوق دیئے۔ نیشنل میڈیکل کمیشن میڈیکل ایجوکیشن میں مزید شفافیت لانے کے لئے تشکیل دیا گیا ہے۔ ہومیوپیتھی اور دیگر ہندوستانی طبی طریقوں میں اصلاحات لانے کے لئے دو نئے قوانین بھی بنائے جارہے ہیں۔وزیر اعظم نے اس بات پر خوشی کا اظہار کیا کہ ملک میں تعلیم کی ہر سطح پر ، لڑکیوں کا مجموعی اندراج کا تناسب لڑکوں کے مقابلے میں زیادہ ہے۔ وزیر اعظم نے کہا کہ نئی قومی تعلیمی پالیسی پورے تعلیم کے شعبے میں بنیادی تبدیلیاں لانے کے تعلق سے ایک نئی راہ ہموار کرے گی۔ انہوں نے کہا کہ قومی تعلیم پالیسی کی توجہ کثیر جہتی ہے تاکہ نوجوانوں کو لچکدار اور قابل تطہیر نظام تعلیم کے ذریعے مسابقتی بنایا جاسکے۔ انہوں نے کہا کہ اسکلنگ ، ریسلنگ اور اپسکلنگ وقت کی سب سے بڑی ضرورت ہے۔ وزیر اعظم نے ملک کے بہترین تعلیمی اداروں میں سے ایک ہونے کے ناطے ، میسور یونیورسٹی سے نئی ابھرتی ہوئی صورتحال کے مطابق جدت طرازی کرنے کی اپیل کی۔ انہوں نے ادارے پر زور دیا کہ وہ انکیوبیشن سینٹرز ، ٹکنالوجی ڈویلپمنٹ مراکز ، 'انڈسٹری اکیڈمیا لنکیکیج' اور ' بین انضباطی تحقیق' پر توجہ دیں۔ انہوں نے یونیورسٹی سے درخواست کی کہ وہ عالمی اور عصری امور کے ساتھ مقامی ثقافت ، مقامی آرٹ اور دیگر معاشرتی امور پر تحقیق کو فروغ دیں۔ انہوں نے طلباء پر زور دیا کہ وہ اپنی انفرادی طاقت کی بنیاد پر صلاحیت حاصل کرنے کی کوشش کریں۔
وزیراعظم نریندر مودی 15 نومبر کو رانچی میں بھگوان بِرسا منڈا اسمرتی اُدیان سہ سوتنترتا سینانی سنگرہالیہ کا افتتاح کریں گے

حکومت ہند نے اعلان کیا ہے کہ بھگوان برسا منڈا کے یوم پیدائش کو جن جاتیہ گورو دِوَس کے طور پر منایا جائے گا۔ اس موقع پر وزیراعظم جناب نریندر مودی 15 نومبر 2021کو رانچی میں بھگوان برسا منڈا اسمرتی ادیان سہ سوتنترتا سینانی سنگرہالیہ کا افتتاح کریں گے اور یہ افتتاح صبح 9 بج کر 45 منٹ پر ویڈیو کانفرنسنگ کے ذریعے کیا جائے گا۔ وزیراعظم نے ہمیشہ قبائلی برادریوں کی گرانقدر دین کا اعتراف کیا ہے ۔ خاص طور سے ہندوستان کی آزادی کی جدوجہد میں ان کی قربانیوں کو یاد کیا ہے۔ 2016 میں یوم آزادی کی اپنی تقریر میں انہوں نے ہندوستان کی جدوجہدآزادی کےدوران قبائلی مجاہدین آزادی کے رول کو اجاگر کیا تھا اور بہادر قبائلی مجاہدین آزادی کی یاد میں میوزیم بنائے جانے کی بات کی تھی تاکہ آنے والی نسلیں ملک کے لئے ان کی قربانیوں کے بارے میں جان سکیں۔ قبائلی امور کی وزارت نے اب تک قبائلی مجاہدین آزادی کے لئے وقف اس میوزیم کی تعمیر کو منظوری دی ہے۔ یہ میوزیم مختلف ریاستوں اور خطوں کے قبائلی مجاہدین آزادی کی یادوں کو محفوظ کریں گے۔ بھگوان برسا منڈا اسمرتی ادیان سہ سوتنترتا سینانی سنگرہالے کی تعمیر جھارکھنڈ سرکار کے اشتراک سے رانچی کے اولڈ سنٹرل جیل میں کی گئی ہے، جہاں بھگوان برسا منڈا نے اپنی جان کی قربانی دی تھی۔ یہ ملک اور قبائلی برادریوں کے لئے ان کی قربانی کے تئیں خراج عقیدت ہوگا۔ میوزیم قبائلی ثقافت اور تاریخ کو محفوظ کرنے اور اس کے فروغ میں اہم کردار ادا کرے گا۔ اس کے ذریعےقبائلیوں کی وہ جدوجہد بھی دکھائی جا سکے گی، جو انہوں نے اپنے جنگلات، زمینوں کے حقوق اور اپنی ثقافت کے تحفظ کے لئے کی جو کہ قوم کی تعمیر میں اہم مقام رکھتا ہے۔ بھگوان برسا منڈا کے ساتھ ساتھ میوزیم میں مختلف تحریکوں سے جڑے دیگر قبائلی مجاہدین آزادی مثلاً شہید بدھو بھگت، سِدھو-کانہو، نیلامبر-پیتامبر، دیوا-کِسون،تلنگا کھڑیا، گیا مُنڈا، جاترا بھگت، پوٹو ایچ، بھگیرتھ مانجھی اور گنگا نارائن سنگھ کو بھی اجاگر کیا جائے گا۔ میوزیم میں بھگوان برسا منڈا کا 25 فیٹ اونچا مجسمہ ہوگا اور اس کے ساتھ ساتھ اس خطے کے دیگر مجاہدین آزادی کے 9-9 اونچے مجسمے ہوں گے۔ اسمرتی ادیان 25 ایکڑ زمین پر بنایا گیا ہے اور اس میں ایک موسیقی ریز فوارہ، فوڈ کورٹ، چلڈرنس پارک اور باغ شامل ہیں۔ قبائلی امور کے مرکزی وزیر پروگرام کے دوران موجود رہیں گے۔
وزیر اعظم جناب نریندر مودی اور امریکہ کے نومنتخب صدر عالی جناب جوسیف آر بائیڈن کے درمیان ٹیلی فون پر بات چیت

وزیر اعظم جناب نریندر مودی نے آج امریکہ کے نومنتخب صدر عالی مرتبت جناب جوسیف آر بائیڈن کے ساتھ ٹیلی فون پر بات چیت کی۔ وزیر اعظم جناب مودی نے نومنتخب صدر بائیڈن کوبحیثیت صدر منتخب ہونے پرپُرجوش مبارکباد دی اور اس انتخاب کو امریکہ کی مستحکم جمہوری روایات کا بین ثبوت قرار دیا۔ وزیر اعظم نے امریکہ کی نومنتخب نائب صدر سینیٹر کملا ہیرس کو بھی دلی مبارکباد دی اور اپنی نیک خواہشات کا اظہار کیا۔ وزیر اعظم جناب نریندر مودی نے 2014 اور 2016 میں امریکہ کے اپنے سرکاری دورے کے دوران جناب جوسیف آر بائیڈن کے ساتھ اپنی سابقہ ملاقات اور بات چیت کو پرجوش انداز میں یاد کیا۔جناب بائیڈن نے وزیر اعظم کے 2016 کے امریکی دورے کے دوران امریکی کانگریس کے اس مشترکہ اجلاس کی بھی صدارت کی تھی، جس سے وزیر اعظم جناب مودی نے خطاب کیا تھا۔ دونوں ملکوں کے رہنماؤں نے مشترکہ اقدار اور آپسی مفادات پر مبنی ہند-امریکہ جامع عالمی اسٹریٹیجک شراکت داری کو مزید مستحکم کرنے کے لئے مل کرکام کرنے پر رضامندی ظاہر کی۔دونوں ملکوں کے رہنماؤں نے اپنی ترجیحات بشمول کووڈ-19 وباء کی روک تھام ، سستی ویکسن تک رسائی ، آب وہوا کی تبدیلی سے نمٹنے اور ہند- بحرالکاہل خطے میں اشتراک و تعاون کے بارے میں تبادلہ خیال کیا۔
وزیراعظم 3 جون کو یوپی کا دورہ کریں گے

نئی دہلی، 02 جون 2022: وزیراعظم جناب نریندر مودی 3 جون 2022 کو اترپردیش کا دورہ کریں گے۔ صبح گیارہ بجے کے قریب وزیر اعظم لکھنؤ کے اندرا گاندھی پرتشٹھان پہنچیں گے جہاں وہ یوپی انویسٹرز سمٹ کی گراؤنڈ بریکنگ تقریب 3.0 @ میں شرکت کریں گے۔ دوپہر تقریباً ایک بج کر 45 منٹ پر وزیر اعظم کانپور کے پرونکھ گاؤں پہنچیں گے جہاں وہ عزت مآب صدر جمہوریہ جناب رام ناتھ کووند کے ساتھ پتری ماتا مندر کا دورہ کریں گے۔ اس کے بعد دوپہر دو بجے کے قریب وہ ڈاکٹر بی آر امبیڈکر بھون کا دورہ کریں گے۔ بعد ازاں دوپہر 2 بج کر 15 منٹ پر میلان کیندر کا دورہ طے ہے۔ یہ مرکز عزت مآب صدر کا آبائی گھر ہے جسے عوامی استعمال کے لیے عطیہ کیا گیا تھا اور اسے کمیونٹی سینٹر (میلان کیندر) میں تبدیل کر دیا گیا تھا۔ اس کے بعد وہ دوپہر ڈھائی بجے پرونکھ گاؤں میں ایک عوامی تقریب میں شرکت کریں گے۔ گراؤنڈ بریکنگ تقریب کے دوران وزیراعظم 80 ہزار کروڑ روپے سے زائد مالیت کے 1406 پروجیکٹوں کا سنگ بنیاد رکھیں گے۔ یہ پروجیکٹ زراعت اور متعلقہ شعبوں، آئی ٹی اور الیکٹرانکس، ایم ایس ایم ای، مینوفیکچرنگ، قابل تجدید توانائی، ادویات، سیاحت، دفاع اور ایرو اسپیس، ہینڈ لوم اور ٹیکسٹائل وغیرہ جیسے متنوع شعبوں کا احاطہ کرتے ہیں۔ تقریب میں ملک کے اعلی صنعتی رہنما شرکت کریں گے۔ یوپی انویسٹرز سمٹ 21 سے 22 فروری 2018 کو منعقد ہوئی تھی جس میں پہلی گراؤنڈ بریکنگ تقریب 29 جولائی 2018 کو اور دوسری گراؤنڈ بریکنگ تقریب 28 جولائی 2019 کو منعقد ہوئی۔ پہلی گراؤنڈ بریکنگ تقریب کے دوران 61 ہزار 500کروڑ روپے سے زائد مالیت کے 81 پروجیکٹوں کی داغ بیل ڈالی گئی جبکہ دوسری گراؤنڈ بریکنگ تقریب میں 67ہزار کروڑ روپے سے زائد کی سرمایہ کاری سے 290 پروجیکٹس کی بنیاد رکھی گئی۔
وزیر اعظم نے جناب گو ٹابایا راج پکشے کو سری لنکا کا صدر منتخب ہونے پر ٹیلی فون پر مبارک باد پیش کی

نئی دلّی، 17 نومبر / وزیر اعظم جناب گو ٹا بایا راج پکشے کو سری لنکا کے صدارتی انتخابات میں صدر منتخب ہونے پر گزشتہ روز ٹیلی فون پر مبارک باد پیش کی ہے۔ وزیر اعظم نے بھارت کے عوام اور خود اپنی جانب سے انہیں نیک خواہشات پیش کرتے ہوئے امید ظاہر کی ہے کہ جناب راج پکشے کی اہل قیادت میں سری لنکا کے عوام امن اور خوش حالی کے راستے پر مزید پیش رفت کریں گے نیز بھارت اور سری لنکا کے درمیان بھائی چارہ، ثقافتی، تاریخی اور تہذیبی روابط مزید مستحکم ہوں گے۔ وزیر اعظم نے سری لنکا کی حکومت کے ساتھ طے شدہ معاہدوں پر لگا تار مل جل کر کام کرنے پر زور دیا۔ جناب راج پکشے نے وزیر اعظم کا نیک خواہشات کے لئے شکریہ ادا کیا۔ انہوں نے بھی بھارت کے ساتھ ترقی اور سیکورٹی کو یقینی بنانے کے لئے انتہائی قریبی میل جول کے ساتھ کام کرنے پر آمادگی کا اظہار کیاہے۔ وزیر اعظم نے جناب راج پکشے کو ان کی سہولت کے مطابق جلد بھارت کا دورہ کرنے کی دعوت دی ہے۔ جناب راج پکشے نے یہ دعوت نامہ منظور کر لیا ہے۔ ۔۔۔۔۔۔
وزیراعظم نے سبھی کو’’ سووچھتا ہی سیوا ‘‘  تحریک کا حصہ بننے پر زوردیا

نئی دہلی، 12 ستمبر ۔وزیراعظم جناب نریندر مودی نے ملک کے سبھی کو لوگوں کو ،’’سووچھتا ہی سیوا ‘‘ کی تحریک میں شامل ہونے کے لئے زور دیا۔ وزیراعظم نے کہا کہ 2 اکتوبر کو بابائے قوم آنجہانی مہاتما گاندھی کے یوم پیدائش کی سالانہ تقریبات کا آغاز ہوگا۔ یہی وہ دن بھی ہے جس روز سووچھ بھارت مشن نے اپنے چار سال پورے کئے تھے اور اس تحریک تحریک نے ایک عوامی تحریک کی شکل لے لی تھی۔اس کا مقصد آنجہانی مہاتما گاندھی کے صاف ستھرے ہندوستان کے خواب کی عملی تعبیر پیش کرنا ہے ۔ میں، سووچھ بھارت کے لئے کام کرنے والے تمام لوگوں کو سلام کرتا ہوں ۔ ’’سووچھتا ہی سیوا ‘‘ کی تحریک 15 ستمبر سے شروع ہوگی ۔ یہ بابائے قوم آنجہانی مہاتما گاندھی کو خراج عقیدت پیش کرنے کاایک عظیم طریقہ بھی ہے ۔ آئیے ہم سب اس تحریک سے جُڑیں اور سووچھ بھارت کے قیام کی کوششوں کو مستحکم بنائیں ۔ 15ستمبر کے صبح ساڑھے نو بجے ہم سب مل کر یہاں آئیں گے اور ’’سووچھتا ہی سیوا ‘‘ کی تحریک کا آغاز کریں گے ۔ میں سووچھ بھارت مشن کو مستحکم بنانے کے لئے زمینی سطح پر انتہائی محنت اور جانفشانی کے ساتھ کرنے والے لوگوں سے گفتگو کا منتظر ہوں ، جس کے بعدسووچھتا یعنی صفائی ستھرائی کی سرگرمیاں شروع ہوں گی۔ ۰۰۰۰۰۰۰۰۰۰۰۰۰۰۰۰۰۰۰۰۰ م ن ۔س ش ۔رم 4702U-
مرکزی کابینہ نے قدرتی آفات نظم کے شعبے میں تعاون کے بارے میں ہندوستان اور ترکمانستان کے درمیان مفاہمتی عرضداشت کو منظوری دی

نئی دہلی،06؍جنوری؍2022: وزیر اعظم جناب نریندر مودی کی صدارت میں مرکزی کابینہ نے قدرتی آفات نظم کے شعبے میں تعاون کے بارے میں ہندوستان اور ترکمانستان کے درمیان مفاہمتی عرضداشت(ایم او یو)پر دستخط کرنے کو اپنی منظوری دے دی ہے۔ اس مفاہمتی عرضداشت میں ایسا سسٹم قائم کرنے کی کوشش ہے جس سے ہندوستان اور ترکمانستان دونوں ہی ملک ایک دوسرے کے قدرتی آفات میکانزم سے مستفید ہوں گے اور یہ قدرتی آفات نظم کے شعبے میں تیاری ، رد عمل اور صلاحیت کی تعمیر کے شعبوں کو مضبوطی مہیا کرنے میں مدد گار ثابت ہوگی۔ اس مفاہمتی عرضداشت میں درج ذیل شعبوں میں باہمی فائدے کی بنیاد پر تعاون کا تصور کیا گیا ہے: ایمرجنسی صورتحال کی نگرانی وہ ما قبل از وقت اندازہ لگانا اور ان کے نتائج کا تجزیہ کرنا؛ قدرتی آفات نظم میں شامل مناسب اداروں کے ساتھ اہل افسران کے توسط سے بات چیت کرنا؛ قدرتی آفات نظم کے شعبے میں تحقیقی پروجیکٹوں کی مشترکہ منصوبہ سازی ، ترقی اور نفاذ ، سائنسداں اور تکنیکی اشاعتوں و تحقیقی کاموں کے نتائج کا ایک دوسرے کے ساتھ تبادلہ کرنا؛ اس مفاہمتی عرضداشت کے دائرے میں آپسی رضامندی سے اطلاعات ، رسالوں یا دیگر اشاعتوں ، ویڈیو اور فوٹو سازو سامان کے ساتھ ساتھ ٹیکنالوجی کا تبادلہ کرنا؛ متعلقہ شعبوں میں مشترکہ طورسے اجلاسوں، سیمینار، ورکشاپ کے ساتھ ساتھ مشق اور تربیتوں کا انعقاد کرنا؛ قدرتی آفات نظم میں ماہرین اور تجربات کا تبادلہ کرنا؛ کھوج اور بچاؤ کام سے جڑی مہموں میں سب سے پہلے اپنی سرگرمی دکھانے والوں کی تربیت اور ان کی صلاحیت سازی، قدرتی آفات نظم کے شعبے میں صلاحیت سازی کی تعمیر میں مدد کرنے کے لئے تربیت کنندگان اور ماہرین کا تبادلہ؛ قدرتی آفات نظم میں تکنیکی سہولیات اور سازو سامان دستیاب کرانے ، ماقبل انتباہ جاری کرنے والے سسٹم میں اضافہ کرنے اور پارٹیوں کی صلاحیت سازی کے لئے آپسی مفاہمت پر مدد کرنا؛ ایمرجنسی رد عمل میں آپسی مفاہمت پر مدد مہیا کرنا؛ قدرتی آفات مخالف بنیادی ڈھانچے کی تعمیر کے لئے معلومات اور ماہریت سے متعلق امداد کو آپس میں ساجھا کرنا؛ بین الاقوامی سطح پر تسلیم شدہ معیارات کے مطابق آپسی مفاہمت سے معیاری نظم سسٹم مہیا کرنا؛ قدرتی آفات نظم سے متعلق دیگر سرگرمیاں ، جن کے بارے میں دونوں فریق کے اہل حکام میں باہمی مفاہمت ہو؛ موجودہ وقت میں ہندوستان نے قدرتی آفات نظم کے شعبے میں تعاون کے لئے سوئٹزر لینڈ، روس، سارک، جرمنی، جاپان، تاجکستان، منگولیا، بنگلہ دیش اور اٹلی کے ساتھ باہمی ؍کثیر رخی معاہدہ؍مفاہمتی عرضداشت ؍اس سے متعلق مشترکہ اعلانیہ ؍تعاون عرضداشت پر دستخط کئے ہیں۔
مالدیپ کے جوڈیشیل افسران کی بھارت میں صلاحیت سازی اور تربیت کے مفاہمت نامے کو مرکزی کابینہ کی منظوری

نئی دلّی، 06 نومبر / وزیر اعظم جناب نریندر مودی کی سربراہی میں مرکزی کابینہ نے مالدیپ کے جوڈیشیل افسران کی بھارت میں صلاحیت سازی اور تربیت کے مفاہمت نامے کو اپنی منظوری دے دی ہے۔ فوائد:۔ مفاہمت نامے سے بھارت اور مالدیپ کے درمیان جوڈیشیل اور دیگر شعبوں میں تعاون کو فروغ ؑحاصل ہو گا اور تربیت اور صلاحیت سازی کے شعبے میں تکنالوجی اور نالج کے تبادلے ہو سکیں گے۔ ۔۔۔۔۔۔
وزیر اعظم نے وجے دیوس کی ماقبل شام آرمی ہاؤس میں منعقدہ ’ایٹ ہوم‘ استقبالیہ میں شرکت کی

وزیر اعظم جناب نریندر مودی نے آج وجے دیوس کی ماقبل شام ، آرمی ہاؤس میں منعقدہ ’ایٹ ہوم‘ استقبالیہ میں شرکت کی۔ وزیر اعظم نے ٹوئیٹ کیا: ’’وجے دیوس کی ماقبل شام آرمی ہاؤس میں منعقدہ ’ایٹ ہوم‘ استقبالیہ میں شرکت کی۔ بھارت ہماری مسلح افواج کی شجاعت کو کبھی فراموش نہیں کرے گا جس نے 1971 کی جنگ میں فتح دلائی تھی۔‘‘
کابینہ نے اجر م فلکی کے علوم میں  سائنسی اور تکنیکی اشتراک  کے لیے بھارت اور اسپین کے درمیان ایک مفاہمت نامے پر دستخط کرنے کی منظوری دے دی ہے

نئی دہلی، 04نومبر ،2020 / وزیر اعظم جناب نریندر مودی کی قیادت میں مرکزی کابینہ کو بینگلورو کے اجرام فلکی کے علوم کے بھارتی ادارے (آئی آئی اے) اور انسٹیٹیو ڈی اسٹروفیسیکا ڈی کینیریاز (آئی اے سی) اور اسپین کے گرانٹیسن، ایس۔ اے۔ (جی ٹی سی) کے مابین ایک مفاہمت نامے پر دستخط کیے جانے کے بارے میں مطلع کیا ہے۔ جس کا مقصد اجرام فلکی کے علوم کے میدان میں سائنسی اور تکنیکی اشتراک پیدا کرنا ہے۔ اس مفاہمت نامے کے تحت جو سرگرمیاں انجام دی جائیں گی ان سے (i) نئے سائنسی نتائج برآمد ہوں گے؛ (ii) نئی ٹکنالوجی حاصل ہوگی؛ (iii) سائنس کے بارے میں بات چیت اور تربیت میں اضافہ کر کے صلاحیت سازی کی جائے گی، (iv) مشترکہ سائنسی پروجیکٹس شروع کیے جائیں گے۔ مفاہمت نامے کے تحت مشترکہ تحقیقی پروجیکٹ تربیتی پروگرام ، کانفرنس، سیمینار وغیرہ منعقد کیے جائیں گے، جو سبھی اہل سائنسدانوں ، طلبا اور ٹکنالوجی کے ماہرین کے لیے ہوں گے اور انہیں سائنسی خوبیوں اور تجربات کی بنیاد پر مدد دی جائے گی۔ ٹیلی اسکوپ سے متعلق ٹکنالوجیز اور روبوٹک ٹیلی اسکوپس تیار کیے جائیں گے نیز مستقبل میں دیگر خصوصی اشتراک کیے جا سکیں گے۔ ۔۔۔۔۔۔۔۔۔۔۔۔۔۔۔۔۔ م ن ۔ اس۔ ت ح ۔ 2020۔11۔04